ગુજરાતના જાહેર સાહસો કે જેઓ બજારમાં હિસ્સો ધરાવે છે અને તેમની પ્રોડક્ટ્સ વેચવા મૂકે છે તેઓ માટે દાખલારૂપ કામ જીએનએફસીના મેનેજીંગ ડિરેક્ટર ડો. રાજીવ ગુપ્તાએ કર્યું છે. તેમણે લીમડાના વૃક્ષના પાંદડા, લિંબોળી અને અન્ય પાર્ટ્સનો ઉપયોગ કરીને નવ જેટલી નીમ પ્રોડક્ટ્સ બજારમાં મૂકીને ઇતિહાસ સર્જ્યો છે. આ પહેલાં જીએસએફસીમાં ડો. એસ.કે.નંદાએ આવો પ્રયોગ કર્યો હતો. નંદાએ કિચન ગાર્ડનિંગની એક કીટ બનાવીને બજારમાં મૂકી હતી જે મહિલાઓમાં પોપ્યુલર બની હતી. આ કીટમાં શાકભાજીના બીજ, ખાતર, દવા અને કેવી રીતે શાકભાજી વાવવા તેની સમજ આપતી પુસ્તિકા પણ હતી. જીએનએફસીની પ્રોડક્ટ્સને ગુજરાત હેન્ડલૂમ એન્ડ હેન્ડીક્રાફ્ટ્સ કોર્પોરેશનને સ્વિકારીને ગરવી ગુર્જરીના એમ્પોરિયમમાં મૂકવાનો કરાર કર્યો છે. ગુજરાતમાં આ સ્થિતિ એક ઉત્તમ સ્પર્ધાત્મક વાતાવરણ પૂરૂં પાડી રહી છે. વર્ષો પહેલાં ગુજરાત વન વિકાસ નિગમની જંગલ પેદાશોને પણ બજારમાં મૂકવામાં આવી હતી. આજે તે નિગમ ધૂમ કમાણીનું સાધન બની ગયું છે. સૌથી મહત્વની બાબત એવી છે કે સરકારી જાહેર સાહસો જે કોઇ બિઝનેસ કરે છે તે નહીં નફો, નહીં નુકશાનના કન્સેપ્ટ આધારિત હોય છે તેથી પ્રોડક્ટ્સનું ઉત્પાદન કરતા પરિબળો જેવાં કે ગ્રામીણ મહિલાઓ અને યુવાનોને મોટી રોજગારી મળે છે.